LUISTER: Help! Ek is omring deur p**ph***e! | Netwerk24
27 Maart 2020 11:51
My vriend Ron vertel my hy het na Amsterdam gevlieg, lááánk voordat al die vlugte afgestel en almal tuis moes bly. Ron het gehoor 'n beroemde wyse man van Korea was daar – 'n Zen-meester – en Ron wou by hom gaan hoor wat hy oor die lewe te sê het. 'n Wyse man sou tog seker weet hoe om in moeilike tye gelukkig te bly.
In Holland aangekom, het Ron koers gekies na die huis waar die Zen-meester gebly het. Amsterdam was op sy grysste en klettertandkoudste. 'n Wind vol yskristalle het oor die Noordsee aangewaai gekom. Die reën het in vaal vlae geval. Triestig verby.
'n Mens kan amper sê die stad was op lockdown weens die weer.
Die Zen-meester se gashere het hard probeer om hom gemaklik te maak. Hulle het warm sjokolade aangedra. Hulle het hul wolpantoffels vir hom geleen.
Maar die Zen-meester, 'n man met 'n kaal geskeerde kop en 'n breë glimlag, het aangedring: Hy het al die pad van Korea gevlieg, hy wil Amsterdam sien. En so, al het hulle hom probeer keer, het hy opgespring, die reënerige strate ingevaar en hom aan die vaal Nederlandse hoofstad vergaap.
Ron en 'n paar ander mense het agter hom aangedraf en 'n sambreel oor sy kop probeer hou.
"Dis pragtig, dis wonderlik," het die Zen-meester geslaak. "Kyk net! Dis lieflik."
Dit terwyl die modder oor almal gespat en hul lippe van die koue blou geraak het.
Kyk, dis een ding om die blink kant bo te hou, maar 'n mens moet darem ook nie heeltemal blind wees vir jou probleme nie!
Uiteindelik kon Ron nie meer nie. Hy het in sy spore vasgesteek.
"Zen-meester, komaan!" het hy geskree. "Ek weet jy mediteer heeldag en probeer optimisties wees, maar hierdie situasie stink. Als is grys en grou, dis beslis nie lieflik nie!"
Die Zen-meester het sy oë geknip, effens verbaas deur Ron se reaksie. Hy het fronsend om hom rond gekyk asof hy seker wil maak wat hy sien.
"Jy is heeltemal reg!" het hy opgemerk. "Vir 'n somersdag sou hierdie regtig aaklig gewees het . . . Maar vir 'n grys, reënerige, modderbesmeerde, Nederlandse wintersdag, is hierdie een eintlik net mooi reg."
En toe stap hy vrolik verder en verkyk hom aan die reën.
Jou lewe is sekerlik op die oomblik stormagtig. As iemand jou ooit 'n stormvrye lewe beloof het, sou jy nou rede gehad het om te kla. Maar dalk is dit nie hoe dinge werk nie.
Miskien is een van die storms in jou lewe vandag 'n mens. Dalk sit jy hierdie dae opgeskeep met iemand wat soos 'n koue Noordseewind deur jou huis waai.
Dalk is dit iemand wat jou seermaak. Dan moet jy die polisie bel, vra dat hulle jou met 'n maatskaplike werker in verbinding plaas – daar is plekke waarheen jy kan vlug.
Maar dalk is dit minder erg. Dalk wil hy net nie iemand anders toelaat om die TV-kanaal te kies nie. Dalk eet sy al die sjokolades. Dalk is hy of sy maar net 'n bietjie van 'n poephol.
Hoe sou 'n Koreaanse Zen-meester gereageer het? Hoe kan jy opreg gelukkig bly, steeds vir jou lewe dankbaar wees selfs al sluit dit een of twee moeilike mense in?
Vandeesweek gesels ons in ons podsending, Die Blydskap-projek, oor praktiese wenke om gelukkig te bly as ander mense storms in jou lewe veroorsaak.
In dié aflewering van Die Blydskap-projek, gesels Johannes de Villiers met Ivor Price oor die mag van vriendelikheid.